**Informatīvais ziņojums**

**par Latvijas Nacionālās bibliotēkas projekta īstenošanu**

**2014.gadā**

**Saturs**

1. Ievads ………………………………………………………..…………………………. 3

2. Latvijas Nacionālās bibliotēkas projekta attīstība 2014.gadā ….……………...….… 3

* 1. LNB būvdarbu pabeigšanu un pieņemšana ekspluatācijā ………….…………...….. 3
     1. Nepieciešamās izmaiņas būvprojektos …………………...…...........................4
     2. Atzinumu saņemšana par LNB gatavību ekspluatācijai .................................... 4
     3. LNB pieņemšana ekspluatācijā ……………………………………………….. 5
     4. Ēdināšanas zonas un tehniskās ēkas būvdarbu pabeigšana ………..…………. 5
  2. LNB aprīkošana ar mēbelēm un iekārtām …..………………………….....………. 6
  3. LNB grāmatu krājuma pārvietošana un darbības uzsākšana jaunajā ēkā ….....……... 6
  4. Darbi LNB ēkas pielāgošanai Latvijas prezidentūras ES Padomē vajadzībām ….…. 8
  5. Līdzekļu izlietojums LNB būvniecības projekta īstenošanai …………..……...……. 9
     1. Līdzekļu plāns un izlietojums LNB būvniecības projektam 2013.gadā …..... 9
     2. Līdzekļu izlietojums LNB projektam galvenajās pozīcijās …..………...…. 10
  6. Izmaksukorekcija būvniecības izmaksu indeksu izmaiņu rezultātā ................ ........ 11
  7. Uzdevumi LNB projekta pabeigšanai …………………………………………….. 14

1. **Valsts vienotās bibliotēku informācijas sistēmas (VVBIS) projekta īstenošana .... 15**
   1. Galvenie īstenotie pasākumi 2014.gadā … ............................................................. 15
      1. Bibliotēku informācijas sistēma …………………………………………… 16
      2. Elektronisko katalogu veidošana un elektroniskie resursi ……………….… 16
      3. Bibliotēkas darbinieku apmācības …………………………………………. 17
      4. Tehniskās infrastruktūras izveide ………………………………………….. 17
2. **Ievads**

Informatīvais ziņojums sagatavots, pamatojoties uz Latvijas Nacionālās bibliotēkas projekta īstenošanas likuma 8.pantu, kurā noteikts, ka Latvijas Nacionālās bibliotēkas uzraudzības padome reizi gadā iesniedz Ministru kabinetam ziņojumu par Latvijas Nacionālās bibliotēkas (turpmāk – LNB) projekta īstenošanu.

LNB projekta pasūtītājs saskaņā ar LNB projekta īstenošanas likumu ir Kultūras ministrija, un projekta īstenošanu veic šādas Kultūras ministrijas struktūrvienības un institūcijas:

* Kultūras ministrijas Investīciju un projektu nodaļa, kuras funkcijas ir organizēt LNB ēkas būvniecību, LNB infrastruktūras objektu izveidi un bibliotēkas aprīkošanu;
* Latvijas Nacionālā bibliotēka, kura atbild par krājumu pārvietošanu, pārcelšanos un darbības uzsākšanu jaunajā ēkā;
* Kultūras informācijas sistēmu centrs, kura uzdevums ir Valsts vienotās bibliotēku informācijas sistēmas ( turpmāk – VVBIS) projekta īstenošana.

LNB projekta īstenošanu uzrauga LNB projekta īstenošanas uzraudzības padome (turpmāk – Uzraudzības padome), kuras darbību nosaka Ministru kabineta 08.07.2003. noteikumi Nr.379 „Latvijas Nacionālās bibliotēkas projekta īstenošanas uzraudzības padomes nolikums”.

1. **Latvijas Nacionālās bibliotēkas projekta attīstība 2014.gadā**

**LNB projekta attīstībā 2014.gads raksturojams ar ļoti nozīmīgiem sasniegtiem rezultātiem:**

* **tika pabeigta un pieņemta ekspluatācijā LNB ēka,**
* **pabeigta tās aprīkošana ar mēbelēm un iekārtām,**
* **bibliotēka ir veikusi pārcelšanos un uzsākusi darbību jaunajā ēkā,**
* **LNB ēka sagatavota Latvijas prezidentūras ES Padomē sekmīgai norisei.**

1. **LNB būvdarbu pabeigšana un pieņemšana ekspluatācijā**

2014.gada 10.janvārī tika izdots Pieņemšanas – nodošanas apstiprinājums par LNB ēkas otrā posma (LNB ēkas virszemes cikls), trešā posma (LNB infrastruktūras inženierkomunikāciju tīkli) un ceturtā posma (visu LNB ēkas būvdarbu pabeigšana) būvdarbu pabeigšanu. Tas apliecināja, ka galvenais būvuzņēmējs – pilnsabiedrība „Nacionālā būvkompāniju apvienība” ir pabeigusi LNB būvdarbus 2013.gada 20.decembrī atbilstoši līgumam. Pieņemšanas – nodošanas apstiprinājumā tika norādīti būvdarbi un saistības, kuriem bija noteikts vēlāks pabeigšanas termiņš, un atliktie darbi, kuriem nav būtiska ietekme uz LNB ēkas pieņemšanu ekspluatācijā un izmantošanu paredzētajiem mērķiem:

* ārējie granīta segumi un labiekārtošana (apzaļumošana),
* dzesēšanas tīkli, visu inženiertīklu balansēšana un nodošana ekspluatācijā,
* lielās konferenču zāles izbūve,
* ēdināšanas zonas izbūve,
* infrastruktūras ēkas ārējā fasāde, iekštelpu apdare un iekšējie inženiertīkli, stāvlaukums un ielu apgaismojums,
* izpildrasējumu, instrukciju u.c. dokumentācijas un saistību izpilde.

Par šo darbu izpildes nosacījumiem un termiņiem ar galveno būvuzņēmēju tika parakstīta atsevišķa vienošanās pie līguma.

2.1.1. Nepieciešamās izmaiņas būvprojektos

LNB būvniecība tika īstenota saskaņā ar diviem atsevišķiem, taču savstarpēji saistītiem būvprojektiem:

* LNB ēkas būvprojektu,
* LNB infrastruktūras objektu 1.kārtas būvprojektu.

LNB ēku saskaņā ar normatīvajiem tiesību aktiem nebija iespējams pieņemt ekspluatācijā bez ārējo inženiertīklu pieslēgumiem, tādēļ, lai LNB ēku varētu nodot ekspluatācijā iespējami īsākos termiņos, tika veiktas izmaiņas šajos būvprojektos, sadalot tos atsevišķās būvniecības kārtās.

No LNB ēkas būvprojekta atsevišķā būvniecības kārtā tika izdalīta ēdināšanas zonas izbūve (LNB ēkas būvniecības 3.kārta), izmaiņas projektā Rīgas pilsēta būvvaldē tika akceptētas 2014.gada 7.janvārī. Par ēdināšanas zonas izbūvi atbilstoši precizētajam projektam ar galveno būvuzņēmēju 2014.gada 28.martā tika parakstīta atsevišķa vienošanās, nosakot tās izbūvei vēlāku termiņu.

Ievērojot to, ka līdz 2014.gada sākumam bija pabeigti visi ārējie inženiertīkli un pieslēgumi, kas nepieciešami LNB ēkas darbībai (elektropieslēgums, siltumtīkli, ūdensvads un kanalizācija, lietus ūdens kanalizācija, telekomunikāciju optiskais kabelis), būvprojekta autoram – SIA „Arhitektu birojs ĢELZIS-ŠMITS-AHETIPS” tika uzdots veikt izmaiņas LNB infrastruktūras 1.kārtas projektā, sadalot projektu apakšposmos – 1.A un 1.B būvniecības kārtā. Kārtā 1.A atsevišķi tika izdalīti LNB ēkai saistošie inženiertīkli, kuri nepieciešami LNB ēkas ekspluatācijai. Projekta izmaiņas Rīgas pilsētas būvvaldē tika akceptētas 2014.gada 24.aprīlī.

2.1.2. Atzinumu saņemšana par LNB gatavību ekspluatācijai

Laika posmā no 2014.gada janvāra līdz jūnijam tika veiktas darbības, lai LNB ēku varētu nodot ekspluatācijā Ministru kabineta 2004.gada 14.aprīļa noteikumu Nr.299 „Noteikumi par būvju pieņemšanu ekspluatācijā” noteiktajā kārtībā.

Līdz apstiprinājuma par LNB būvdarbu pabeigšanu parakstīšanai vēl nebija saņemti atzinumi no vairākām institūcijām, kuru kompetencē ir izsniegt atzinumus par LNB gatavību ekspluatācijai. Turpmākajā gaitā tika veikti papilddarbi institūciju norādīto trūkumu novēršanai.

Valsts ugunsdzēsības un glābšanas dienesta (VUGD) atzinums:

* Ievērojot VUGD 17.janvāra atzinumu, kurā norādītas neatbilstības Latvijas būvnormatīva LBN 201 „Būvju ugunsdrošība” prasībām, Būvniecības likumā noteiktajā kārtībā tika izstrādāti un VUGD Tehniskajā komisijā saskaņoti alternatīvi kompensējoši pasākumi ugunsdrošības prasību nodrošināšanai. Risinājumi paredzēja liesmu detektoru un videonovērošanas kameru uzstādīšanu visām evakuācijas A un B kāpņu telpām, papildu automātiskās ugunsdzēsības sprinkleru un putu ugunsdzēšamo aparātu izvietošanu, uzlabotu trošu kāpņu uzstādīšanu uz jumta izejas lūkām 9. – 12.stāvā, papildus dūmu izvades ventilatoru uzstādīšanu, u.c. Pēc šo pasākumu izpildes VUGD 2014.gada 15.maijā izdeva atzinumu par būvobjekta atbilstību ugunsdrošības prasībām.

Rīgas pašvaldības SIA „Rīgas satiksme” atzinums:

* Infrastruktūras projekta izmaiņu saskaņošanas gaitā SIA „Rīgas satiksme” izvirzīja jaunuprasību nomainīt vairākus elektrotransporta kontakttīklu balstus, kas nebija paredzēts sākotnējā Infrastruktūras objektu 1.kārtas projektā. Šāda SIA „Rīgas satiksme” rīcība aizkavēja projekta izmaiņu akceptēšanu būvvaldē un attiecīgi arī atzinumu saņemšanu par Infrastruktūras 1.A kārtas (ārējie inženiertīkli) gatavību ekspluatācijai. Ievērojot laiku, kas nepieciešams jauno prasību izpildei nepieciešamā finansējuma piesaistei, iepirkuma procedūrām, projektēšanai un izbūvei, pēc intensīvām pārrunām ar SIA „Rīgas satiksme” tika panākta vienošanās par kontakttīklu balstu rekonstrukciju turpmākā LNB projekta attīstības procesā. Pamatojoties uz to, SIA „Rīgas satiksme” 16.maijā izdeva atzinumu par Infrastruktūras 1.A kārtas gatavību ekspluatācijai.

Pēc Infrastruktūras objektu 1.kārtas projekta izmaiņu akceptēšanas būvvaldē ar SIA „Rīgas ūdens” tika parakstīta vienošanās par izbūvēto ūdensvada un kanalizācijas ārējo inženiertīklu apsaimniekošanu un 2014.gada 14.maijā saņemts atzinums par gatavību ekspluatācijai.

Pēdējie atzinumi tika saņemti pēc asfalta seguma un lietus kanalizācijas darbības atjaunošanas Valguma un Akmeņu ielas krustojumā:

* 28.maijā no AS „Latvijas gāze” un SIA „Rīgas gaisma”,
* 3.jūnijā no Rīgas domes Satiksmes departamenta.

2.1.3. LNB pieņemšana ekspluatācijā

2014.gada 20.maijā Kultūras ministrija iesniedza Rīgas pilsētas būvvaldē apliecinājumus par gatavību ekspluatācijai, un pamatojoties uz pieņemšanas komisijas atzinumu, Rīgas pilsētas būvvalde **2014.gada 9.jūnijā izdeva aktus par pieņemšanu ekspluatācijā** šādiem būvobjektiem:

* Latvijas Nacionālā bibliotēka, 1 un 2. kārta Mūkusalas ielā 3, Rīgā, (t.i., LNB jaunā ēka, izņemot ēdināšanas zonu);
* Latvijas Nacionālās bibliotēkas teritorijas infrastruktūra - inženierkomunikācijas, inženierkomunikāciju objekti, autostāvvietu izbūve, transporta un gājēju kustības organizācija, labiekārtojums – 1.A būvniecības kārta. Teritorija starp Uzvaras bulvāri, Valguma ielu, Dzelzceļa tiltu, Mūkusalas ielu un Daugavu – LNB infrastruktūras 1.A kārta (t.i., ārējie inženiertīkli).

Līdz ar to Latvijas Nacionālā bibliotēka varēja veikt pārcelšanos uz jaunajām telpām un uzsākt darbību jaunajā ēkā.

2.1.4. Ēdināšanas zonas un tehniskās ēkas būvdarbu pabeigšana.

Pēc LNB ēkas pieņemšanas ekspluatācijā līdztekus bibliotēkas darbībai jaunajā ēkā tika turpināta ēdināšanas zonas un Infrastruktūras objektu 1.B kārtas (tehniskā ēka) izbūves darbi.

LNB ēdināšanas zonas būvdarbi tika pabeigti 30.septembrī. Lai gan Apliecinājums par gatavību ekspluatācijai pilnsabiedrībai „Nacionālā būvkompāniju apvienība” (NBA) tika iesniegts parakstīšanai 24.oktobrī, NBA to parakstīja tikai 18.decembrī. Rezultātā ēdināšanas zona tika pieņemta ekspluatācijā tikai 2015. gada 5.janvārī.

Infrastruktūras objektu 1B kārtas būvdarbi tika pabeigti tikai novembra sākumā. NBA būvdarbu kavējumu dēļ nebija iespējams saņemt pozitīvus atzinumu par gatavību ekspluatācijai no SIA „Rīgas satiksme”, VAS „Latvijas valsts ceļi” un AS „Sadales tīkls”. Apliecinājums par gatavību ekspluatācijai tika iesniegts parakstīšanai NBA tika iesniegts 4.decembrī, NBA to parakstīja tikai 23.decembrī. Šī iemesla dēļ Infrastruktūras objektu 1.B kārtu līdz 2014.gada beigām nebija iespējams pieņemt ekspluatācijā.

* 1. **LNB aprīkošana ar mēbelēm un iekārtām**

Vājstrāvu sistēmas

* 2014.gada 30.maijā pabeigti LNB apsardzes signalizācijas, piekļuves kontroles, videonovērošanas, audiovizuālo un telekomunikāciju sistēmu ierīkošanas darbi, ko saskaņā ar līgumu veica SIA „Santa Monica Networks”. Darbu un piegāžu kopējā summa sastādīja 7 149 340 *euro*, tai skaitā 2013.gadā 1 955 022 *euro* un 2014.gadā 5 194 318 *euro*. Sistēmu darbības pamats ir izveidotais lokālais datu pārraides tīkls, kas nodrošina vienotu centralizētu pārvaldību visiem sistēmas funkcionālajiem blokiem – piekļuves kontroles sistēmai, videonovērošanas sistēmai, IP telefonijai, audiovizuālajām sistēmām un inteliģentajai bibliotēku sistēmai.

Mēbeles un virtuves iekārtas

* 2014.gada novembra vidū tika pabeigta LNB aprīkošana ar mēbelēm (līgums ar pilnsabiedrību „4MB”, ko veido četri Latvijas uzņēmumi – SIA „Coppa LTD”, SIA „Kate”, SIA „PINUS E”, SIA „Daiļrade koks”). Līguma ietvaros tika piegādāti un uzstādīti visa veida lasītavu un biroju galdi, brīvpieejas lasītavu grāmatu plaukti, mīkstās mēbeles, žalūzijas, informācijas zīmes, krēsli, tai skaitā lielās konferenču zāles krēsli par kopējo līguma summu 6 023 013 *euro*.
* septembra beigās pamatā tika pabeigta ēdināšana zonas aprīkošana ar virtuves tehnoloģiskajām iekārtām – ēdiena sagatavošanas un izdales līnijām, trauku mazgāšanas līniju, ledusskapjiem, produktu noliktavu aprīkojumu, u.c. (līgums ar SIA „GEMOSS”), piegāžu kopējā vērtība 324 582 *euro*. Ēdināšanas komplekss nodrošina iespēju sniegt ēdināšanas pakalpojumus līdz 400 cilvēkiem stundā.

Pārējais aprīkojums

* izmantojot elektronisko iepirkumu sistēmu, 2014.gadā tika iegādāts LNB darbībai nepieciešamais datortehnikas un programmatūras klāsts – galda un portatīvie datori, monitori, kopētāji, drukas iekārtas, skeneri, IP stacionārie telefoni, serveri un šo iekārtu darbībai nepieciešamā programmatūra (licences) 1 384 914 *euro* apmērā. Ar iekārtām tika aprīkotas gan lasītavas, gan darbinieku biroju telpas.
* 2014.gada jūnija sākumā saskaņā ar līgumu ar Vācijas uzņēmumu Vitrinen-und Glasbau REIER GmbH tika piegādātas un uzstādītas augsta līmeņa eksponātu aizsardzības standartiem atbilstošas LNB grāmatniecības muzeja vitrīnas, piegāžu kopējā vērtība – 349 445 *euro* (bez PVN).

Lai uzlabotu mobilo elektronisko sakaru tīkla pārklājumu LNB ēkā, ar Latvijā esošo mobilo sakaru operatoriem SIA „Latvijas mobilais telefons”, SIA „Tele 2” un SIA „Bite Latvija” tika noslēgti līgumi, kuru ietvaros operatori par saviem līdzekļiem veica iekštelpu iekārtu uzstādīšanu, tādējādi nodrošinot kvalitatīvus mobilos sakarus visā ēkā.

* 1. **LNB grāmatu krājuma pārvietošana un darbības uzsākšana jaunajā ēkā**

2014.gada sākumā tika pabeigta krājuma un aprīkojuma pārvietošanas plāna izstrāde, precizējot pārvešanas apjomu un laika grafiku un krājuma atputekļošanas un dezinfekcijas procesus. Tika pabeigta krājuma izvērtēšana, atbrīvošana no fiziski un morāli novecojušiem izdevumiem, brīvpieejas krājuma atlase, iezīmēšana elektroniskajā katalogā un fiziskā apstrāde un noformēšana. Tika veikta visa pārvedamā krājuma atputekļošana un dezinfekcija, kā arī daļas krājuma restaurācija un iesiešana (iesieti 1058 laikrakstu komplekti).

Krājuma pārvietošana un pārcelšanās uz jauno ēku

**2014.gada 18.janvāris:**

simboliski tika uzsākta LNB krājumu pārvietošana, īstenojot akciju “Grāmatu draugu ķēde”, kas vienlaikus bija arī Eiropas Kultūras galvaspilsētas gada atklāšanas pasākumu centrālais notikums. Akcijā kopumā piedalījās ap 14 000 dalībnieku, no rokas rokā nododot apmēram 2000 grāmatu, kas LNB tika nodotas akcijas “Tautas grāmatu plaukts” ietvaros.

**2014.gada 14.aprīlis:**

saskaņā ar līgumu ar SIA “FF International Movers” tika uzsākta plānveidīga LNB krājumu pārvešana, kas norisinājās līdz 17.oktobrim, kopumā pārvedot vairāk kā 3 miljonus krājuma vienību. Pārvešana tika īstenota par divām nedēļām apsteidzot darbu grafiku, un kopumā pārvedot 261 kravu. Lielākā daļa krājuma tika pārvesta no vecajām LNB ēkām uz jauno ēku, daļu krājuma pārvietojot uz LNB repozitāriju Ropažu novada Silakroga “Rakstos” un atsevišķas krājuma vienības pārvietojot no repozitārija uz jauno ēku. Paralēli LNB īstenoja arī darba vietu aprīkojuma pārvešanu un uzstādīšanu jaunajā LNB ēkā, kas ļāva daļai darbinieku uzsākt darbu jaunajā LNB ēkā jau jūnijā, tūdaļ pēc ēkas nodošanas ekspluatācijā.

Darbības uzsākšana

**2014.gada 12.jūnijs:**

LNB jaunā ēka vēra durvis pirmajiem apmeklētājiem. Laikā no 12. līdz 15.jūnijam tika īstenota pasākumu programma “Kaskādes”, kuros piedalījās vairāk kā 10 000 dalībnieku. Programmas ietvaros sabiedrība varēja iepazīties ar LNB jauno ēku ekskursiju ietvaros, kā arī iepazīt LNB krājumus un pakalpojumus radošās aktivitātēs. No 17.jūnija darbu uzsāka LNB lasītavas mezonīna, 2. un 3. stāvā.

**2014.gada 17.jūnijs:**

uzsākta LNB simboliskās ēkas atklāšanas lentes griešanas akcija, kurā, izmantojot īpaši šim nolūkam izkaltas šķēres, sabiedrībā pazīstami cilvēki pārgrieza ēkas atklāšanas lenti, pēc tam nominējot nākamo lentes griezēju. Laikā līdz ēkas inaugurācijas pasākumam šķēres apceļoja visu Latviju, akcijā piedaloties vairākiem simtiem cilvēku. Savukārt no 26. jūnija līdz 13. septembrim norosinājās LNB jaunās ēkas atklāšanas digitālās lentes griešanas akcija, veicot lentes griešanu virtuālā vidē, interneta vietnē gaismaspils.lv; šo iespēju izmantoja vairāki tūkstoši cilvēku.

**2014.gada 25. – 29.augusts:**

LNB jaunās ēkas atklāšanas pasākumu nedēļa, kas vainagojās ar **ēkas inaugurācijas pasākumu 29.augustā.** No 26. augusta darbu uzsāka lasītavas 4., 5. un 6.stāvā, kā arī apskatei tika nodots Dainu skapis. 28. augustā norisinājās LNB jaunās ēkas atklāšanas pasākums “Novadu diena”, kurā visas dienas garumā ar izstādēm, koncertiem un citām norisēm LNB jauno ēku ieskandināja vairāki simti kultūras darbinieku no visas Latvijas, pasākumu apmeklējot vairāk kā 6 000 apmeklētājiem. 29.augusta inaugurācijas ceremonijas ietvaros tika atklāta LNB Atbalsta biedrības ziedotāju siena un tika godināti visi, kas 25 gadu laikā sekmējuši LNB ēkas tapšanas procesu. Pasākumu programmu noslēdza publiska “Salasīšanās” akcija pie LNB jaunās ēkas, kuru apmeklēja vairāk kā 1000 cilvēku. Kā pēdējā 8.septembrī durvis lasītājiem vēra Bērnu literatūras centra lasītava 7.stāvā, īstenojot bibliotēkas karnevāla gājienu “Gribu iet uz bibliotēku”, kurā piedalījās vairāk kā 1 500 bērnu.

Kopumā laikā LNB jauno ēku kopš 12.jūnija ir apmeklējuši vairāk 250 000 apmeklētāju, tai skaitā izmantojot LNB ekskursiju pakalpojumu – 74 LNB darbinieki, kas papildus saviem tiešajiem darba pienākumiem ir uzņēmušies arī ekskursiju vadīšanu, ir novadījuši vairāk kā 1500 ekskursijas latviešu, angļu un krievu valodās, kuras izmantojuši 50 500 interesenti. Pusgada darbības laikā LNB jaunajā ēkā jau ir notikušas 55 izstādes, 22 koncerti, 15 grāmatu atvēršanas pasākumi un vairāk kā 100 konferences, semināri, diskusijas un lasījumi – kā LNB, tā LNB sadarbības partneru organizēti. Līdz ar LNB ar darbības uzsākšanu jaunajā ēkā ir saņemti ļoti daudzi dāvinājumi no fiziskām un juridiskām personām gan no Latvijas, gan no ārvalstīm; kā nozīmīgākie jāmin G.Birkerta, O.Stroka, K.Skujenieka, M.Goppera un K.Zariņa arhīvu un grāmatu krājumu dāvinājumi.

* 1. **Darbi LNB ēkas pielāgošanai Latvijas prezidentūras ES Padomē vajadzībām**

LNB veiktie pasākumi:

No 2014.gada 21.novembra līdz gada beigām LNB īstenoja telpu atbrīvošanu, lai nodrošinātu Latvijas prezidentūras ES Padomē norisi. Tās ietvaros no lasītavām mezonīna un otrajā stāvā uz pagaidu telpām tika pārvietoti brīvpieejas krājumi, demontētas un pārvietotas mēbeles un lasītavu aprīkojums, pārvietota daļa darba vietu, atbrīvojot darbinieku darba telpas 2.stāvā, kā arī pielāgotas telpas pagrabstāvā un pirmajā stāvā, organizējot lasītāju piekļuvi ēkai, tai skaitā reģistratūru, garderobi un mantu glabātuvi, caur darbinieku ieeju Valguma ielā. No telpām pagrabstāvā un pirmajā stāvā uz citiem bibliotēkas stāviem pārvietota daļa bibliotēkas aprīkojuma. Pārkārtošanas rezultātā pārvietota virkne lasītavu un apkalpošanas punktu, kā arī darba vietu, un ievērojami mainītas lasītāju apkalpošanas plūsmas.

Kultūras ministrijas veiktie pasākumi:

Lai nodrošinātu Latvijas prezidentūras Eiropas Savienības Padomē pasākumu drošu norisi, LNB ēkā bija nepieciešams veikt vairākus uzlabojumus atbilstoši Drošības policijas rekomendācijām. Īsā laikā tika izstrādāti tehniskie risinājumi un līdz 2014.gada beigām papildus tika veikti šādi darbi:

* LNB videonovērošanas un ārējā perimetra aizsardzības sistēmas uzlabošana (līgums ar SIA „Santa Monica Networks”);
* elektrotransporta kontakttīkla balstu nomaiņa Uzvaras bulvārī un Akmeņu ielā pie Latvijas Nacionālās bibliotēkas (līgums ar RP SIA „Rīgas satiksme”);
* LNB serveru telpas ugunsdzēsības sistēmas rekonstrukcija (līgums ar SIA „Sprinkler Service”). Lai nodrošinātu datu saglabāšanu iespējama ugunsgrēka gadījumā, automātiskā ūdens sprinkleru dzēšanas sistēma tika nomainīta pret uguns dzēšanas gāzes sistēmu;
* pastiprināta zāliena brauktuves izbūve eskorta transporta nokļūšanai no LNB galvenās ieejas uz Mūkusalas ielu (līgums ar SIA „GP Holding)”.

Atbilstoši Latvijas prezidentūras Eiropas Savienības Padomē sekretariāta prasībām, LNB ēkā tika veikti pasākumi bezvadu interneta (Wi-Fi) pārklājuma uzlabošanai un izbūvēts papildus optiskais starpsavienojums starp LNB galveno ēku un tehniskās ēkas datu centru.

* 1. **Līdzekļu izlietojums LNB būvniecības projekta īstenošanai**

2.5.1. Līdzekļu plāns un izlietojums LNB būvniecības projektam 2014.gadā (*euro*)

2014.gadā LNB projekta īstenošanai tika izlietots finansējums **29 309 287 *euro*** apmērā, tai skaitā **28 603 009 *euro*** no LNB projektam paredzētajiem līdzekļiem Valsts kases uzkrājuma kontā, un **706 279 *euro*** no apakšprogrammas "Latvijas prezidentūras ES Padomē nodrošināšana". Plānoto līdzekļu un izlietojums 2014.gadā sniegts tabulā Nr.1.

1.tabula



Galveno noviržu no plānotā skaidrojums:

* LNB būvdarbiem finansējums izlietots atbilstoši faktiski izpildīto darbu uzmērījumiem. Atlikušais finansējums pārnests uz 2015.gadu, kad tiks apstiprināts gala ziņojums un precizētas galīgās izmaksas,
* IT, biroju tehnikas un programmatūras iegādēm 2014.gadā bija plānoti 4 310 197 *euro*, izlietoti 1 422 311 *euro*, aizkavējums sakarā ar IT sistēmu un tehnoloģiju iepirkuma specifikācijas izstrādi, neizlietoto līdzekļu atlikums pārnests uz 2015.gadu,
* tehnoloģiskā aprīkojuma iegādes tiek veiktas vairākos atsevišķos iepirkumos. Daļa iegāžu tika atlikta, jo iekārtu uzstādīšana bija jāveic telpās, kas vēl nebija nodotas ekspluatācijā līdz 2014.gada beigām, kā arī telpās, kas nepieciešamas ES prezidentūras nodrošināšanai.2014. gadā. Neizlietoto līdzekļu atlikums pārnests uz 2015.gadu,
* telpaugu iepirkumus bija nepieciešams atlikt uz 2015.gadu sakarā ar LNB ēkas sagatavošanu ES prezidentūrai,
* krājuma pārvietošana un pārcelšanās tika aizkavēta sakarā ar LNB ēkas sagatavošanu ES prezidentūrai. Neizlietoto līdzekļu atlikums pārnests uz 2015.gadu.

2.5.2. Līdzekļu izlietojums LNB būvniecības projektam galvenajās pozīcijās (miljonos *euro*)

2.tabula



* 1. **Izmaksu korekcija būvniecības izmaksu indeksu izmaiņu rezultātā**

Ministru kabineta 21.04.2008. rīkojuma Nr.217/1 „Par līguma noslēgšanu par Latvijas Nacionālās bibliotēkas būvniecību” 6.punktā noteikts, ka Kultūras ministrijai ikgadējā ziņojumā Ministru kabinetam par LNB projekta īstenošanu jāiekļauj informācija par kārtējā gadā finansēto būvdarbu izmaksu sadārdzinājumu, ko apstiprinājusi Latvijas Nacionālās bibliotēkas projekta īstenošanas uzraudzības padome.

LNB būvdarbu līgumā ir noteikts, ka izpildīto būvdarbu izmaksas tiek koriģētas reizi ceturksnī atbilstoši Latvijas Centrālās statistikas pārvaldes (CSP) oficiālajiem būvniecības izmaksu indeksiem resursu pamatgrupās attiecībā pret bāzes ceturksni (t.i., ceturksni, kurā noslēgts būvdarbu līgums – 2008.gada 2.ceturksni). Līgumā piemēroto CSP būvniecības izmaksu indeksu dinamika no būvdarbu sākuma 2008.gada 2.ceturksnī līdz LNB ēkas pieņemšanai ekspluatācijā 2014.gada 2.ceturksnī rādīta 1.attēlā.

1.attēls



Ministru kabineta 2008.gada 20.februāra rīkojumā Nr.79 „Par Latvijas Nacionālās bibliotēkas būvniecību” ir noteikts, ka LNB būvniecības projektā būvniecības izmaksu sadārdzinājuma (indeksācijas) finansēšana ir jāveic par laikposmu no līguma noslēgšanas līdz LNB nodošanai ekspluatācijā, un ievērojot to, ka LNB tika nodota ekspluatācijā 2014.gada 9.jūnijā, 2014.gada 2.ceturksnis ir pēdējais ceturksnis, par kuru tiek aprēķināta izmaksu korekcija. Tabulā Nr.3. aprēķinātā izmaksu korekcijas (indeksācija) summa 14 781 599 *euro* ir galīgā summa, par kuru ir samazināma izpildīto būvdarbu vērtība saskaņā ar būvdarbu līguma noteikumiem.

Korekcijas summu aprēķināšana un samaksas risinājums

Tabulā Nr.3 doto korekcijas summu aprēķinus par periodu no 2008.gada 3.ceturkšņa līdz 2011.gada 1.ceturksnim (ieskaitot) līgumā noteiktajā kārtībā veica NBA, un tās ir apstiprinājusi NBA, Kultūras ministrija un būvuzraudzības grupa *Hill International* (turpmāk tekstā – Inženieris).

Sākot ar 2011.gada 2.ceturksni NBA vienpusējā kārtā atlika indeksācijas piemērošanu, kā rezultātā NBA sāka uzkrāties indeksācijas parāds pret Kultūras ministriju. NBA savu rīcību pamatoja ar viedoklipar it kā sistēmisku kļūdu būvniecības izmaksu indeksu statistikas datu aprēķinos. Ekonomikas ministrija nav apstiprinājusi NBA izteiktās šaubas par statistikas datu neatbilstību un sistēmiskās kļūdas esamību, tādēļ Kultūras ministrijai nav bijis pamata uzskatīt, ka indeksācijai tiek piemēroti nepareizi indeksi.

Lai risinātu uzkrātā indeksācijas parāda atmaksu, Kultūras ministrija Līgumā noteiktajā kārtībā (Līguma 2.5.apakšpunkts [Pasūtītāja prasījumi]) iesniedza prasījumus NBA un Inženierimpar Kultūras ministrijas tiesībām šajā jautājumā. Inženiera tiesības pieņemt lēmumus ir noteiktas Līguma 3.5.apakšpunktā [Inženiera lēmumi]. Atbilstoši lēmumiem turpmākos korekciju summu aprēķinus, sākot ar 2011.gada 2.ceturksni, veica Inženieris. Ievērojot to, ka tūlītēja indeksācijas parāda summas iekļaušana norēķinos par paveiktajiem darbiem varētu radīt NBA naudas plūsmas problēmas, kas atstātu negatīvu ietekmi uz projekta īstenošanu kopumā, lēmumā tika noteikta atmaksas kārtība ar pakāpenisku indeksācijas iekļaušanu ikmēneša starpmaksājumos un atlikušās nesamaksātās indeksācijas (izmaksu korekcijas) summu atgūšanu no ieturējuma naudas pirmās puses.

Iebildumi par Inženiera veikto izmaksu aprēķinu matemātisko pareizību no NBA nav saņemti. NBA parāds Kultūras ministrijai par indeksācijas izmaksu korekcijām uz 2015.gada sākumu ir 5 336 508 *euro* (ar PVN). Šī summas atgūšanai ir izmantojams Kultūras ministrijas rīcībā izveidotais uzkrājums – ieturējuma naudas pirmā puse 4 812 951 *euro* apmērā*.*

3.tabula

*LNB būvdarbu vērtība un izmaksu korekcija indeksācijas rezultātā (kopsavilkums)*



Domstarpības indeksācijas jautājumā

Domstarpību pamatā NBA interpretācija atsevišķiem būvdarbu līguma punktiem, kuros ir noteikti izmaksu korekcijai piemērojamie indeksi.

NBA un Kultūras ministrijas pozīciju salīdzinājums:

|  |  |
| --- | --- |
| NBA | Kultūras ministrija |
| Līgumam piemērojamos indeksus var noteikt tikai interpretācijas ceļā. | Piemērojamie indeksi Līgumā ir definēti viennozīmīgi un nepārprotami skaidri. |
| Līguma 13.8.punkts nesatur atsauci uz Kultūras ministrijas piemēroto visu objektu būvniecības izmaksu indeksu.  Līguma 13.8.punkts nelieto Kultūras ministrijas piemērotā visu objektu būvniecības izmaksu indeksa terminoloģiju. | Līgumā ir dota precīza piemērojamo indeksu definīcija: „Attiecīgie oficiālie Latvijas Centrālās statistikas pārvaldes dati par būvniecības izmaksu izmaiņām resursu pamatgrupās koriģēšanas periodā pret bāzes ceturksni.” |
| Līguma 13.8.punkts atsaucas uz darbaspēka izmaksu indeksu, tāpēc līguma cenas indeksācijai ir jāizmanto darbaspēka izmaksu indekss būvniecības nozarē DII, nevis būvniecības izmaksu indekss visiem objektiem, kā to uzskata Kultūras ministrija, jo Kultūras ministrijas indekss neindeksē visas darbaspēka izmaksas, tas indeksē tikai strādnieku darba samaksu. | Līgums (t.sk. 13.8.punkts) atsaucas uz būvniecības izmaksu indeksiem. Darbaspēka izmaksu indekss būvniecības nozarē DII nav būvniecības izmaksu indekss, tādēļ tas neatbilst Līgumam. |
| Tā kā puses Līgumā nav vienojušās par Kultūras ministrijas piemēroto indeksu, tad Līguma cena materiāliem un mehānismiem ir indeksējama ar indeksu, kas ir radīts tieši šādām ēkām (no inženiertehniskā viedokļa LNB ēka ir pielīdzināma biroju ēkai) kā LNB ēka, t.i., būvniecības izmaksu indekss birojiem | Puses nav vienojušās par to, ka Līgumā jāpiemēro Būvniecības izmaksu indekss (BII) biroju grupas ēkām. |
| Kultūras ministrija (*Hill International*) nepiemēro Līgumam atbilstošas indeksu vērtības. | Indeksu vērtību noteikšana ir CSP un Ekonomikas ministrijas kompetencē. |
| Pirms korekciju summu izmaksas vispirms ir jāveic korekcijas summu pareizs aprēķins. | NBA nekad nav apstrīdējis Inženiera *Hill International* veikto aprēķinu matemātisko pareizību. NBA alternatīvus aprēķinus nav iesniedzis. |

Līguma juridiskā ekspertīze

Lai izvērtētu LNB būvdarbu līgumā noteiktās indeksācijas piemērošanu, LNB UP 2014.gada 19.marta sēdē uzdeva Kultūras ministrijai sadarbībā ar Ekonomikas ministriju (Centrālo statistikas pārvaldi), Finanšu ministriju un, piesaistot NBA pārstāvjus, izveidot ekspertu darba grupu. Ekspertu darba grupa ir ierosinājusi, ka, lai konstatētu, vai līgumā aprakstītie būvizmaksu indeksi ir saprotami viennozīmīgi, ir nepieciešama atsevišķu līguma punktu juridiska analīze un ekspertīze. LNB projekta īstenošanas Uzraudzības padome, izskatot jautājumu par LNB būvdarbu līguma indeksācijas izvērtēšanu, kā būvdarbu līguma ekspertīzes veicēju ir rekomendējusi advokātu biroju „Kronbergs & Čukste”.

Strīdus risinājums

Pusēm ir jāievēro Inženiera lēmumi, kamēr tie nav pārskatīti Līguma 20.punktā noteiktajā kārtībā. Indeksācijas jautājumā NBA līdz šim nav iesniedzis prasījuma paziņojumu Līguma 20.1. apakšpunktā [Uzņēmēja prasījumi] noteiktajā kārtībā.

Ja NBA nepiekrīt CSP izziņās doto būvniecības izmaksu indeksu vērtībām vai uzskata, ka korekciju aprēķināšanai ir piemērojami citi būvniecības izmaksu indeksi, tad atbilstoši būvdarbu līguma 20.9. punktam [Strīdus piekritība] strīdu ir jānodod izskatīšanai tiesā saskaņā ar Latvijas Republikā spēkā esošajiem normatīvajiem tiesību aktiem.

* 1. **Uzdevumi LNB projekta pabeigšanai**

#### Lai pilnībā pabeigtu LNB projektu, 2015.gadā nepieciešams:

#### pieņemt ekspluatācijā LNB ēdināšanas zonu un infrastruktūras objektu 1.B kārtu (tehnisko ēku);

#### pabeigt būvdarbu līguma saistību izpildi, izpilddokumentācijas sakārtošanu un gala ziņojuma apstiprināšanu;

#### pabeigt ar ES prezidentūras norises nodrošināšanu veicamos LNB ēkas tehnisko uzlabojumu darbus;

#### veikt LNB krājuma, aprīkojuma un darba vietu pārvietošanu un atjaunot bibliotēkas pakalpojumu pilnvērtīgu sniegšanu pēc Latvijas prezidentūras ES Padomē noslēgšanās;

#### veikt IT sistēmu un tehnoloģiju iepirkumu;

#### nodot atlikušos pamatlīdzekļus LNB bilancē un ierakstīt atlikušos nekustamos īpašumus Zemesgrāmatā;

#### sagatavot MK rīkojumu par ārējo inženiertīklu nodošanu Rīgas domes īpašumā pašvaldības funkciju veikšanai;

#### veikt būvdarbu garantijas saistību izpildes uzraudzību.

# **3. Valsts vienotās bibliotēku informācijas sistēmas (VVBIS) projekta īstenošana**

2014.gadā Kultūras ministrijai piešķirto valsts budžeta līdzekļu ietvaros turpināts darbs, lai sasniegtu galveno mērķi – izveidot saskaņotu valsts un publisko bibliotēku informācijas sistēmu, sniegt universālus informācijas pakalpojumus lasītājiem gan informācijas meklēšanā, gan nepieciešamo grāmatu, publikāciju, izziņu un dokumentu piekļuves nodrošināšanā no Latvijas un starptautiskiem informācijas avotiem.

Projekta īstenošanā 2014.gadā Kultūras ministrijas valsts budžeta apakšprogrammā 22.05.00 „Valsts vienotā bibliotēku informācijas sistēma” Kultūras informācijas sistēmu centrs ir apguvis finanšu līdzekļus 311 804,99 *euro* apjomā un Latvijas Nacionālā bibliotēka 106 734,14 *euro* apjomā. Atbilstoši plānotajam, realizētas šādas aktivitātes:

* valsts nozīmes elektroniskā kopkataloga un reģionālo kopkatalogu kvalitatīvas darbības nodrošināšana,
* vienotā bibliotēku datu pārraides tīkla kvalitatīvas darbības nodrošināšana visās pašvaldību publiskajās bibliotēkās,
* elektronisko pilntekstu datu bāzu pieejamības nodrošināšana Latvijas bibliotēku lietotājiem. Visu Latvijas pašvaldību publisko bibliotēku nodrošināšana ar divu nacionālo datu bāzu Letonika.lv un Lursoft „Laikrakstu bibliotēkas” bezmaksas pieeju VVBIS tīklā,
* bibliotēkās ierīkotās tehniskās infrastruktūras uzturēšana,
* bibliotēku informācijas sistēmas ieviešanas izglītības iestāžu bibliotēkās turpināšana.
* Latvijas Nacionālās digitālās bibliotēkas darbības nodrošināšana.

Attīstīta e-pakalpojumu pieejamība pašvaldību publiskajās bibliotēkās - nodrošinātas visas Latvijas pašvaldību publiskās bibliotēkas ar Letonika.lv un SIA Lursoft „Laikrakstu bibliotēkas” datu bāzu bezmaksas pieeju VVBIS tīklā, organizēti jaunu datu bāzu bezmaksas izmēģinājumi. Turpināta attīstīt un modernizēta bibliotēku vienotā informācijas sistēma.

Projekta īstenošanas laikā sasniegtie darbības rādītāji:

* izveidota moderna tehnoloģiju infrastruktūra, kas aptver visu bibliotēku sistēmu;
* nodrošināti vienota datu pārraides tīkla pieslēgumi visās publiskajās bibliotēkās;
* ieviestas mūsdienīgas bibliotēku informācijas sistēmas;
* veidoti kopkatalogi un datu retrokonversija;
* nodrošināta piekļuve elektroniskiem tīmekļa resursiem – Latvijas un ārvalstu pilntekstu datubāzēm, meklēšanas rīkiem;
* īstenotas bibliotekāru apmācības, kā arī izveidots metodiskā atbalsta centrs;
* izveidots visu līmeņu bibliotēku, valsts un pašvaldību iestāžu un citu nozaru institūciju sadarbības modelis.

VVBIS projekta īstenošanas gaitā izdalītas 4 komponentes:

* bibliotēku informācijas sistēma;
* elektronisko katalogu veidošana un elektroniskie resursi;
* bibliotēku darbinieku apmācības;
* tehniskās infrastruktūras izveide.

**3.1. Galvenie īstenotie pasākumi 2014.gadā:**

*3.1.1. Bibliotēku informācijas sistēma*

Līdz ar bibliotēku informācijas sistēmas ieviešanu izveidota bāze informācijas sistēmu vienotai izmantošanai bibliotēku tīklā. Turpināts darbs pie bibliotēku informācijas sistēmas ieviešanas un attīstības. 2014.gadā bibliotēku informācijas sistēma kopumā ieviesta 395 izglītības iestāžu bibliotēkās.

Bibliotēku informācijas sistēmu bibliotēkas izmanto, lai datorizēti apstrādātu krājumu, automatizētu bibliotekāros procesus un nodrošinātu lasītājiem informācijas pieejamību lokāli un internetā, kā arī sniegtu dažādus pakalpojumus, piemēram, lasītāji internetā var veidot grāmatu rezervēšanas pieprasījumus, skatīt izsniegtās grāmatas, pagarināt grāmatu atdošanas termiņu u.c.

Realizējot bibliotēku informācijas sistēmas attīstību, ievērojami paaugstinājies bibliotēkās pieejamo pakalpojumu klāsts, radot jaunas iespējas bibliotēku lietotājiem.

Bibliotēku informācijas sistēmas projekta ietvaros tika sagatavota bāze turpmākai sistēmu attīstībai, nodrošinot to, ka valsts nozīmes kopkataloga turētājas bibliotēkas regulāri var nodrošināt pāreju uz sistēmas ALEPH500 jaunāko versiju. Ievērojami celts bibliotēku darbinieku profesionālās kvalifikācijas līmenis darbam ar informācijas un komunikācijas tehnoloģijām, īstenojot apmācību procesu bibliotēku informācijas sistēmas funkcionālo moduļu izmantošanā.

2014.gadā realizēts iepirkums un noslēgts līgums „Izmaiņu izstrāde bibliotēku informācijas sistēmas ALISE funkcionālā moduļa WebPAC izmantošanai mobilajās ierīcēs un sistēmas instalāciju migrācija uz jaunu operētājsistēmu”, kas nodrošina reģionālo kopkatalogu kvalitatīvu darbību, kā arī nodrošinās lietotājiem ērti izmantojamu e-kataloga saskarni, kas pielāgota dažādām mobilajām ierīcēm un tās izmantošanu neatkarīgi no operētājvides.

*3.1.2. Elektronisko katalogu veidošana un elektroniskie resursi*

Projekta rezultātā bibliotēkās nodrošināta Valsts nozīmes elektroniskā kopkataloga un reģionālo kopkatalogu kvalitatīva darbība, novadu analītikas aprakstu lejupielāde, formatēšana un rediģēšana, nacionālās bibliogrāfijas retrospektīvā konvertēšana, nacionālā elektroniskā kopkataloga veidošana un rediģēšana.

Koordinēta un administrēta elektronisko publikāciju datu bāzu pieejamība Latvijas pašvaldību publiskajās, skolu, augstāko un vidējo mācību iestāžu un dažādu zinātnisko institūtu bibliotēkās, kā arī nodrošinātas bibliotēkas ar informāciju par elektronisko resursu izdevēju piedāvājumiem, aktualitātēm un jauninājumiem. Apzināta Latvijas bibliotēku informacionālās vajadzības, analizēta un izvērtēta piedāvāto resursu atbilstība tām. Nodrošināta dažādu Latvijas un ārzemju resursu testēšana, abonēšanas līgumsaistību dibināšana un uzturēšana. Dalība starptautiskās organizācijas EIFL (*Electronic Information for Libraries***-** elektroniskā informācija bibliotēkām) aktivitātēs un izmantotas piedāvātās sadarbības iespējas, popularizējot EIFL Open Access (OA) projekta piedāvātās brīvpieejas elektroniskās publikācijas.

2014.gadā bibliotēkām tika nodrošināta 24 nacionālo un starptautisko datubāzu resursu pieeja. Turpinoties sadarbībai ar esošajiem datubāzu pārstāvjiem, tika uzsākta sadarbība par četru jaunu datubāzu pieeju – BiblioRossica, Integrum, IMF eLibrary (International Monetary Fund) un Taylor & Francis Journals.

Nodrošināta Latvijas bibliotēku lietotājiem pieeja 24 elektroniskajām pilntekstu datu bāzēm:

* 4 nacionālās datu bāzes latviešu valodā (Letonika, Lursoft, Leta, NAIS);
* 5 starptautiskās datu bāzes krievu valodā (EastView, Rubricon, BiblioRossica, Integrum, LitRes:Library);
* 15 starptautiskās datu bāzes angļu valodā (A to Z, Britannica Online, Cambridge Journals Online, EBSCO national package, EBSCO Academic package, Emerald, ProQuest, SAGE, EBRARY, Wiley Cochrane Library, Wiley Journals, ACM Digital Library, Taylor&Francis Ebooks, IMF eLibrary un Taylor & Francis Journals).

Noslēgti 24 līgumi ar elektronisko pilntekstu datu bāžu resursu turētājiem. Visās 814 publiskajās bibliotēkās, to filiālbibliotēkās un ārējās izsniegšanas punktos nodrošināta divu nacionālo datu bāzu „letonika.lv” un Lursoft Laikrakstu bibliotēka „news.lv” pieejamība. Bibliotēkām noorganizēti 25 datu bāzu bezmaksas izmēģinājumi, piemēram, Frost & Sullivan, OUP Art Online, OUP Law Collection, SAGE Research Method, Summon PQ, IOP Publishing, Emerald eBooks, Credo Reference u.c. Resursu testēšana ilgst no viena līdz trijiem mēnešiem. Šajā laikā bibliotēkas saņem datu bāzes bezmaksas piekļuvi un bibliotēku lasītājiem tiek dota iespēja iepazīties un novērtēt resursus, kas parasti ir pieejami tikai autorizētiem lietotājiem. Ja izmēģinājuma laikā reģistrēta laba resursu izmantošanas statistika, bibliotēkas administrācija pieprasa izdevēja abonēšanas cenu piedāvājumu un izvērtē turpmākās datu bāzes abonēšanas iespējas. Pārskata periodā izmēģinājumos pavisam piedalījušās 313 bibliotēkas.

Noslēgti 183 apakšlicences līgumi ar bibliotēkām vai to dibinātājiem par resursu pieejamības nodrošināšanu bibliotēku lietotājiem.

Turpināta līguma saistību izpilde ar SIA „Lursoft IT” par nacionālās bibliogrāfijas – laikrakstu un žurnālu rakstu aprakstu, kuros ietverta saite uz rakstu pilnajiem tekstiem piegādi Nacionālās analītikas datu bāzei.

Nodrošināta Valsts nozīmes elektroniskā kopkataloga un reģionālo kopkatalogu kvalitatīva darbība.

# *3.1.3. Bibliotēku darbinieku apmācības*

Organizētas elektronisko publikāciju pilntekstu datu bāzu apmācības. Kopumā 2014.gadā organizēti 38datubāzu apmācību semināriun resursu prezentācijas.Nozīmīgākie no tiem: laika posmā no 8.04.2014. līdz 11.04.2014. notika plaša ikgadējā *EBSCO* datubāzes apmācību programma, apmācību sesijas tika organizētas gan KISC Mācību klasē, gan četrās lielākajās augstskolās un LNB;19.03.2014. Latvijas Akadēmisko bibliotēku asociācijas LATABA sanāksmē notika Cambridge UP, IOP, Emerald datu bāzu prezentācijas, kur akadēmisko un zinātnisko bibliotēku pārstāvji tika iepazīstināti ar visu datu bāzu egrāmatu piedāvājumu un citām aktualitātēm. Laika posmā no 21.10.2014. līdz 11.11.2014. tika organizēta jauna apmācību forma – Vebināru cikls “Izmanto Latvijas datubāzes informācijas iegūšanai – ātri, droši , ērti!”, kas guva ļoti lielu publisko un speciālo bibliotēku darbinieku, kā arī bibliotēku lietotāju atsaucību. Vebināros tiešsaistē piedalījās 367 dalībnieki. Organizēti septiņi izbraukuma semināri uz reģionu bibliotēkām Tukumā, Salaspilī, Liepājā, Valmierā, Jēkabpilī, kuros bibliotekāri tika iepazīstināti ar Latvijas datubāzu – Letonika, Leta, Lursoft un NAIS resursiem un aktualitātēm, kā arī apmācīti *Britannica* datubāzes resursu izmantošanā. Kopā apmācību pasākumos piedalījušies 1056 bibliotekāri un datubāzu lietotāji.

*3.1.4.Tehniskās infrastruktūras izveide*

Realizēta iepirkuma procedūra, kā rezultātā līdz 2014.gada 31.decembrim nodrošināta vienotā bibliotēku datu pārraides tīkla kvalitatīva darbība visās pašvaldību publiskajās bibliotēkās, to filiālbibliotēkās un ārējos izsniegšanas punktos. Pastāvīgi kontrolēta tīkla kvalitātes atbilstība līguma nosacījumiem.

Nodrošināta vienotā bibliotēku tehniskā atbalsta centra darbība, kas pieņem visus ar tehniskajām problēmām saistītus pieteikumus no visām publiskajām bibliotēkām. Problēmu pieteikumi tiek fiksēti vienotā reģistrā, kā arī tiek kontrolēta problēmu risināšanas gaita, kas uzskatāms par labu panākumu bibliotēkas lietotāju apkalpošanas kvalitātes uzlabošanā.

Turpināts darbs pie informācijas sistēmu infrastruktūras optimizācijas un lietotāju atbalsta pakalpojumu nodrošināšanas pašvaldību publiskajās bibliotēkās.

Turpināts pildīt līguma saistības par reģionālo kopkatalogu serveru kvalitatīvu darbību. Nodrošināta reģionālo kopkatalogu serveru kvalitatīva darbība, turpinot pildīt 2011.gada 14.jūlijā ar SIA „Digitālās ekonomikas attīstības centrs” noslēgtā līguma „Par reģionālo kopkatalogu tehniskās infrastruktūras pārcelšanu no lokāla risinājuma uz attālinātu vienotu risinājumu” saistības.

Realizēts iepirkums elektroniskajā iepirkuma sistēmā, kā rezultātā iegādāta jauna tehniskā infrastruktūra reģionu galveno bibliotēku kopkatalogu turpmākajai kvalitatīvai darbībai, kā arī realizēta bibliotēku informācijas sistēmas migrācija uz jauno tehnisko infrastruktūru.

Nodrošināta Latvijas Nacionālās digitālās bibliotēkas darbība, tai skaitā nodrošinot datortīkla saslēgumu starp LNB ēkām pirms pārcelšanās uz jauno LNB ēku, kas ļāva strādāt ar digitālās bibliotēkas sistēmām visiem LNB darbiniekiem, palielinot LNB datu centra disku masīva kapacitāti digitālās bibliotēkas informācijas sistēmu un datu izvietošanai, kā arī veicot digitālās bibliotēkas datu kvalitātes kontroli.

Iesniedzējs:

Finanšu ministrs J.Reirs

29.11.2015. 10:30

5037

A.Akmene

Budžeta departaments

Izglītības, zinātnes, kultūras un sporta finansēšanas nodaļa

Vecākā referente

67095499, Anna.Akmene@fm.gov.lv